ঘরে ঢুকে গুলি করে হত্যা : পপি আক্তার। গ্রামের বাড়ি নারায়ণগঞ্জের ফতুল্লা থানার দেলপাড়া কলেজ রোড এলাকায়। বাবার নাম আবুল হোসেন। দুই ভাই ও দুই বোনের মধ্যে পপি দ্বিতীয়। সুখের আশায় পপি আক্তারকে ২০০৭ সালের ১৬ ফেব্রুয়ারি দক্ষিণ আফ্রিকা প্রবাসী শফিকুল ইসলামের সঙ্গে বিয়ে দেন আবুল হোসেন। কুমিল্লা জেলার দাউদকান্দি থানার হাসনাবাদ গ্রামের সৈয়দ চাঁন মিয়ার ছেলে শফিকুল ইসলাম। বিয়ের সময় দেখানো হয়েছিল শফিকুল ইসলাম ফতুল্লার পাগলা চিতাশাল এলাকায় বাড়ি করার জমি কিনেছেন এবং ব্যাংক ব্যালেন্সও আছে অনেক। এছাড়া দক্ষিণ আফ্রিকায় শফিকুলের রয়েছে নিজস্ব ব্যবসা প্রতিষ্ঠান ও বাড়ি। এ কারণে সুখের স্বপ্ন যেমন পপি আক্তার দেখেছিলেন, তেমনি স্বপ্ন দেখছিলেন তার মা-বাবাও। বিয়ের পরপরই পপি আক্তারকে দক্ষিণ আফ্রিকায় নিয়ে যান শফিকুল ইসলাম। এরপর সেখানেই তাদের কেটে যায় ৯ বছর। এর মধ্যে তাদের সংসারে আসে পিয়াল ও লাতাশা নামে দুই ছেলে সন্তান।